**Προϋπολογισμός και επιλέξιμες δαπάνες**

**1) Εάν απασχολώ μερικώς ένα άτομο για το έργο (π.χ., το 50% του χρόνου του), πώς θα αποτυπωθεί αυτό στον προϋπολογισμό;**

Σύμφωνα με τις “Οδηγίες Υποβολής Προτάσεων” και την ενότητα 11.3.1, για τον υπολογισμό του κόστους του προσωπικού θα δηλώνεται το μηνιαίο συνολικό κόστος της μισθοδοσίας (περιλαμβανομένων δώρων, επιδομάτων και εργοδοτικών εισφορών), οι μήνες απασχόλησης και το ποσοστό απασχόλησης (εκτιμώμενος χρόνος απασχόλησης) σε κάθε δράση. Για παράδειγμα, στην δράση Π.Ε.2.2 η μισθωτή «Ε» έχει μηνιαίο συνολικό κόστος μισθοδοσίας €1.800,00, η δράση διαρκεί 6 μήνες και έχει εκτιμώμενο χρόνο απασχόλησης για την υλοποίησή της δράσης 40%. Στον Προϋπολογισμό, το συνολικό κόστος μισθοδοσίας της «Ε» για την εν λόγω δράση θα ισούται με: €1.800 x 6 μήνες x 40% = €4.320.

**2) Πώς υπολογίζεται το ποσοστό απασχόλησης ενός ατόμου στον προϋπολογισμό ;**

Παρακαλούμε ανατρέξτε στην ερώτηση 1) σχετικά με την αποτύπωση ενός ατόμου στον προϋπολογισμό του έργου.

**3) Πότε μπαίνει κάποιος επαγγελματίας στην Α κατηγορία [Α2 – Επαγγελματίες με σύμβαση εργασίας έργου (κανόνες προσωπικού)] και πότε στην Β κατηγορία (Β2 – Λοιπές δαπάνες, αγορές και υπηρεσίες);**

Σύμφωνα με τις “Οδηγίες Υποβολής Προτάσεων” και τις ενότητες 11.3.1 Άμεσες δαπάνες και συγκεκριμένα την ενότητα Α.2 A.2 Δαπάνες Προσωπικού Ελευθέρων Επαγγελματιών (με τιμολόγιο παροχής υπηρεσίας), οι δαπάνες φυσικών προσώπων που εργάζονται με απευθείας σύμβαση εκτός της σύμβασης εργασίας (π.χ. με σύμβαση παροχής υπηρεσιών ή σύμβαση έργου) και οι δαπάνες για αποσπασμένα άτομα από τον φορέα υλοποίησης ή τον εταίρο έναντι πληρωμής είναι επίσης επιλέξιμες ως δαπάνες προσωπικού, εφόσον συνδέονται με την δράση, πληρούν τις γενικές προϋποθέσεις επιλεξιμότητας (βλ. σελ.19 στις Οδηγίες). Στις Λοιπές Δαπάνες υπάγονται οι αγορές άλλων αγαθών και υπηρεσιών καθώς και το κόστος της απόσβεσης εξοπλισμού (ολόκληρο ή αναλογικό) που απαιτείται για την υλοποίηση του έργου. Τα εν λόγω αγαθά και υπηρεσίες περιλαμβάνουν, για παράδειγμα, αναλώσιμα και προμήθειες, μεταφράσεις, δημοσιεύσεις, λογιστικές και συμβουλευτικές υπηρεσίες εφόσον απαιτούνται για την υλοποίηση του έργου και θα πρέπει να υπολογίζονται με βάση το πραγματικό τους κόστος.

**4) Πρέπει να συμπεριληφθούν στο κόστος προσωπικού και οι εργοδοτικές εισφορές;**

Σύμφωνα με τις “Οδηγίες για Υποβολή Αιτήσεων” και την ενότητα 11.3.1, για τον υπολογισμό του κόστους του προσωπικού θα δηλώνεται το μηνιαίο συνολικό κόστος της μισθοδοσίας (περιλαμβανομένων δώρων, επιδομάτων και εργοδοτικών εισφορών), οι μήνες απασχόλησης και το ποσοστό απασχόλησης (εκτιμώμενος χρόνος απασχόλησης) σε κάθε δράση.

**5) Θα χρειαστεί να διατηρούμε timesheets;**

Οι επιλέξιμες δαπάνες του έργου θα καταβληθούν στις επιχορηγούμενες οργανώσεις υπό τη μορφή εφάπαξ ποσών (lump sums). Δεν θα υποβάλλονται οικονομικές εκθέσεις μαζί με τις εκθέσεις προόδου. Οι πληρωμές θα υπολογίζονται βάσει της προόδου και της επίτευξης των αποτελεσμάτων του έργου όπως θα προκύπτουν από τις εκθέσεις προόδου. Οι οργανώσεις που αιτούνται χρηματοδότηση θα υποβάλουν λεπτομερή οικονομικό προϋπολογισμό του έργου από τον οποίο θα πρέπει να διασφαλίζεται η αποτελεσματική χρήση της επιχορήγησης. Οι δαπάνες που θα δηλωθούν θα πρέπει να είναι αναλογικές και απαραίτητες για την πλήρη υλοποίηση του έργου. Μόνο δαπάνες από τις επιλέξιμες κατηγορίες που περιγράφονται παρακάτω μπορούν να συμπεριληφθούν στον προϋπολογισμό. Παρόλο που δεν θα υποβάλλονται οικονομικές εκθέσεις, οι οργανώσεις θα πρέπει να τηρούν όλα τα λογιστικά αρχεία που προβλέπονται από την εθνική νομοθεσία, τα ισχύοντα λογιστικά πρότυπα και τις γενικά αποδεκτές λογιστικές αρχές. Αν και δεν είναι υποχρεωτική η τήρηση timesheets, εντούτοις οι υποψήφιοι φορείς υλοποίησης και οι εταίροι τους ενθαρρύνονται να τηρούν timesheets προς απόδοση με πιο ρεαλιστικούς όρους των ωρών απασχόλησης των μελών που θα απασχολούνται στο υποψήφιο έργο.

**6) Εάν μία δαπάνη του προϋπολογισμού δεν καλυφθεί πλήρως, θα μπορεί το υπολειπόμενο ποσό να μεταφερθεί σε κάποια άλλη δαπάνη;**

Κατά την περίοδο της παρακολούθησης του έργου, εφόσον δημιουργηθεί ανάγκη για αλλαγές στα ποσά του προϋπολογισμού, σε σχέση με τον αρχικώς κατατεθειμένο-οριστικοποιημένο στη σύμβαση μεταξύ του φορέα και του Ιδρύματος Μποδοσάκη για την Ελλάδα ή του Κέντρου Στήριξης ΜΚΟ για την Κύπρο, ο φορέας υλοποίησης θα πρέπει να αιτηθεί και να δικαιολογήσει τις αλλαγές που επιθυμεί να πραγματοποιήσει και το Ίδρυμα Μποδοσάκη ή το Κέντρο Στήριξης ΜΚΟ να τις εγκρίνει.

**7) Ποια είναι η λογική των lump sums; Θα εγκριθεί το ποσό επιχορήγησης με βάση τον προϋπολογισμό που θα καταθέσουμε;**

Σύμφωνα με τις “Οδηγίες Υποβολής Αιτήσεων” και την ενότητα 11, οι επιλέξιμες δαπάνες του έργου θα καταβληθούν στις επιχορηγούμενες Οργανώσεις υπό τη μορφή εφάπαξ ποσών (lump sums). Δεν θα υποβάλλονται οικονομικές εκθέσεις μαζί με τις εκθέσεις προόδου. Οι πληρωμές θα υπολογίζονται βάσει της προόδου και της επίτευξης των αποτελεσμάτων του έργου όπως θα προκύπτουν από τις εκθέσεις προόδου. Οι Οργανώσεις που αιτούνται χρηματοδότηση θα πρέπει να υποβάλουν λεπτομερή οικονομικό προϋπολογισμό του έργου από τον οποίο θα πρέπει να διασφαλίζεται η αποτελεσματική χρήση της επιχορήγησης. Οι δαπάνες που θα δηλωθούν θα πρέπει να είναι αναλογικές και απαραίτητες για την πλήρη υλοποίηση του έργου. Μόνο δαπάνες από τις επιλέξιμες κατηγορίες που περιγράφονται παρακάτω μπορούν να συμπεριληφθούν στον προϋπολογισμό. Παρόλο που δεν θα υποβάλλονται Οικονομικές εκθέσεις, οι Οργανώσεις θα πρέπει να τηρούν όλα τα λογιστικά αρχεία που προβλέπονται από την εθνική νομοθεσία, τα ισχύοντα λογιστικά πρότυπα και τις γενικά αποδεκτές λογιστικές αρχές.

**8) Το ποσό το οποίο χορηγείται για κάθε έργο θεωρείται δωρεά φορολογικά;**

Το ποσό το οποίο χορηγείται για τις δράσεις των έργων του Προγράμματος PREVENT αφορά κάλυψη δαπανών και ουσιαστικά είναι επιχορήγηση οπότε δεν έχει φόρο δωρεάς.

**9)** **Επιτρέπεται η συγχρηματοδότηση;**

Τα έργα που θα επιλεγούν για επιχορήγηση, θα λάβουν επιχορήγηση αποκλειστικά από το πρόγραμμα Prevent και θα πρέπει να μην επιχορηγούνται από άλλη πηγή.

**10) Σχετικά με τα ποσοστά απόσβεσης για την αγορά εξοπλισμού, σχεδιάζουμε να συμπεριλάβουμε στον προϋπολογισμό μας την αγορά φορητών ραπτομηχανών (x5-/+). Θα θέλαμε να επιβεβαιώσουμε ότι αποτελούν μέρος του εξοπλισμού στη διαθέσιμη λίστα και, αν ναι, σε ποια κατηγορία ακριβώς ανήκουν.**

Οι δαπάνες αγοράς του έργου (συμπεριλαμβανομένων των σχετικών δασμών, φόρων και επιβαρύνσεων, όπως ο μη εκπιπτώμενος ή μη επιστρεπτέος φόρος προστιθέμενης αξίας (ΦΠΑ)) είναι επιλέξιμες εφόσον πληρούνται οι κανόνες επιλεξιμότητας (όπως αυτοί περιγράφονται στην ενότητα 11 στις Οδηγίες Υποβολής Αιτήσεων), ότι εξασφαλίζουν αγορές με τη βέλτιστη σχέση ποιότητας-τιμής (ή, κατά περίπτωση, τη χαμηλότερη τιμή) και ότι δεν υπάρχει σύγκρουση συμφερόντων.

Οι αγορές άλλων αγαθών και υπηρεσιών καθώς και το κόστος της απόσβεσης εξοπλισμού (ολόκληρο ή αναλογικό) που απαιτείται για την υλοποίηση του έργου εμπίπτουν στην κατηγορία «Λοιπές Δαπάνες» στον προϋπολογισμό και πρέπει να υπολογίζονται με βάση το πραγματικό τους κόστος.

Για τα ποσοστά απόσβεσης ας δαπάνες αγοράς, συγκεκριμένα για την Κυπριακή Δημοκρατία, οι δαπάνες αγοράς εξοπλισμού, υποδομών ή άλλων περιουσιακών στοιχείων που χρησιμοποιούνται στο πλαίσιο του έργου πρέπει να δηλώνονται ως δαπάνες απόσβεσης, και να υπολογίζονται με βάση τις δαπάνες που έχουν πραγματοποιηθεί και αποσβεσθεί σύμφωνα με τα διεθνή λογιστικά πρότυπα και τις συνήθεις λογιστικές πρακτικές του φορέα υλοποίησης. Παράλληλα, επιλέξιμο θεωρείται μόνο το τμήμα της απόσβεσης που αντιστοιχεί στη διάρκεια υλοποίησης του έργου και στο ποσοστό πραγματικής χρήσης για τους σκοπούς του έργου. Επιλέξιμο θεωρείται μόνο το τμήμα της απόσβεσης που αντιστοιχεί στη διάρκεια υλοποίησης του έργου και στο ποσοστό πραγματικής χρήσης για τους σκοπούς του έργου. Για προτάσεις που υποβάλλονται στην Κυπριακή Δημοκρατία, ο υπολογισμός του ποσοστού απόσβεσης εξοπλισμού στο Έντυπο Προϋπολογισμού πρέπει να γίνεται χρησιμοποιώντας τους ετήσιους συντελεστές για κεφαλαιουχικές εκπτώσεις γνωστές ως εκπτώσεις για ετήσια φθορά (όπως έχουν εγκριθεί από τις Κυπριακές Φορολογικές Αρχές), που υπολογίζονται στο κόστος αγοράς στοιχείων πάγιου ενεργητικού με βάση τον πίνακα του Παραρτήματος 2 στις Οδηγίες Υποβολής Αιτήσεων.

Σε περίπτωση που η συγκεκριμένη δαπάνη είναι επιλέξιμη, το ποσοστό απόσβεσης για μηχανήματα στην Κυπριακή Δημοκρατία είναι 10%.

**11) Δε μας έχει καταστεί σαφές πώς γίνεται ο διαχωρισμός ανάμεσα στα "ταξίδια" και τις "τοπικές μετακινήσεις" (πχ. κάλυψη μετακινήσεων συμμετεχόντων του προγράμματος στον τόπο διεξαγωγής της δράσης). Ακόμη, στην περίπτωση που σε κάποιο πακέτο έχω μόνο έξοδα τοπικών μετακινήσεων θα δηλωθεί στην κατηγορία Β1 "Ταξίδια" ή Β2 "Λοιπές Δαπάνες"; Τέλος στη σελίδα "budget per activity" και "budget ΦΟΡΕΑΣ - APPLICANT" οι στήλες που πρέπει να συμπληρωθούν αναφέρονται μόνο στα ταξίδια σε άλλη περιφερειακή ενότητα ή και στα έξοδα τοπικής μετακίνησης. Παρακαλώ λάβετε υπόψιν πως ο φορέας μας εδρεύει στην Αττική. (Νέα ερώτηση)**

Σύμφωνα με το Παράρτημα 1 – Έξοδα Ταξιδιών των Οδηγιών Υποβολής Αιτήσεων, για την περίπτωση της Ελλάδας, ως ταξίδια, νοούνται οι μετακινήσεις όπου ο προορισμός βρίσκεται εκτός της έδρας της Περιφερειακής Ενότητας (πρώην Νομός) όπου εδρεύει ο φορέας υλοποίησης ή ο εταίρος του. Μετακινήσεις εντός της Περιφερειακής Ενότητας (πρώην Νομός) της έδρας του φορέα υλοποίησης ή του εταίρου δεν εμπίπτουν στα έξοδα ταξιδιών αλλά αντιμετωπίζονται ως τοπικές μετακινήσεις και οι εν λόγω δαπάνες θεωρούνται επιλέξιμες εφόσον έχουν αναλυτικά περιγράφει και διακριτά προϋπολογιστεί, εμπίπτουν στην κατηγορία Β2 «Λοιπές Δαπάνες».

**12) Για εκπαιδεύσεις/σεμινάρια που θα πραγματοποιήσουμε για το προσωπικό μας στα πλαίσια υλοποίησης του έργου, η δαπάνη του ειδικού/ειδικών που θα τους κάνει το σεμινάριο εντάσσεται στις επιλέξιμες δαπάνες Α.2. Δαπάνες προσωπικού ελευθέρων επαγγελματιών με έκδοση τιμολογίου παροχής υπηρεσιών από την πλευρά του; Επιπλέον, εάν τους κάνει το σεμινάριο φορέας (π.χ. εταιρεία, ακαδημαϊκός φορέας κ.λπ.) με πληρωμή στον ίδιο τον φορέα, η δαπάνη εντάσσεται πάλι στο Α.2;** **(Νέα ερώτηση)**

Εφόσον οι εν λόγω δαπάνες **δεν** αφορούν προσωπικό που εργάζεται για την επιχορηγούμενη οργάνωση βάσει σύμβασης εργασίας (ή ισοδύναμης πράξης διορισμού) και δεν συνδέονται άμεσα με τις δράσεις, θα πρέπει να ενταχθούν στην κατηγορία Β.2 Λοιπές Δαπάνες.

**13) Εντάσσεται στις επιλέξιμες δαπάνες η ενοικίαση χώρου γραφείου για την ομάδα έργου (η αναλογία του κόστους του με τον χρόνο που θα αφιερωθεί εκεί στην υλοποίηση του έργου); Αν ναι, εντάσσεται στις Λοιπές Δαπάνες ως υπηρεσία; (Νέα ερώτηση)**

Σε περίπτωση που η έδρα ή παραρτήματα του φορέα/εταίρου χρησιμοποιούνται για την υλοποίηση του έργου, οι λειτουργικές δαπάνες (στις οποίες περιλαμβάνεται το κόστος ενοικίου, λογαριασμοί ΔΕΚΟ, επικοινωνίες κ.λπ) εντάσσονται στη κατηγορία των έμμεσων δαπανών, άρα δεν αναφέρονται ως ξεχωριστή (διακριτή) κατηγορία στον προϋπολογισμό.

Στην περίπτωση όμως που απαιτείται ξεχωριστή μίσθωση χώρου αποκλειστικά και μόνο για την υλοποίηση του έργου/δράσης, οι λειτουργικές δαπάνες που σχετίζονται με την υλοποίηση του έργου/δράσης θα ενταχθούν στην κατηγορία Λοιπές Δαπάνες και διακριτά ανά κατηγορία δαπάνης. Αντιστοίχως θα πρέπει να τεκμηριωθεί με κάθε πρόσφορο τρόπο η κατ’ αναλογία χρήση του χώρου για την υλοποίηση του έργου.

**Επιλέξιμοι Φορείς Υλοποίησης Έργων και Επιλέξιμοι Εταίροι**

**1) Μπορώ να υποβάλω αίτηση στην Ελλάδα με εταίρο ο οποίος θα έχει έδρα στην Κύπρο;**

Σύμφωνα με τις “Οδηγίες Υποβολής Αιτήσεων” και συγκεκριμένα την ενότητα 10.2.1, για αιτήσεις που υποβάλλονται από την Ελλάδα, για να είναι επιλέξιμοι οι υποψήφιοι φορείς υλοποίησης και εταίροι θα πρέπει να έχουν έδρα στην Ελλάδα.

**2) Ο εταίρος πρέπει να είναι Οργάνωση της Κοινωνίας των Πολιτών (ΟΚοιΠ) ή μπορεί να είναι και δημόσιος φορέας;**

Σύμφωνα με τις “Οδηγίες Υποβολής Αιτήσεων”, και συγκεκριμένα την Ενότητα 10.2.1, επιλέξιμοι υποψήφιοι φορείς υλοποίησης έργων και εταίροι για την Ελλάδα είναι αποκλειστικά Οργανώσεις της Κοινωνίας των Πολιτών με έδρα στην Ελλάδα και συγκεκριμένα όπως αυτές ορίζονται στον σχετικό Νόμο 4873/2021: σωματεία, αστικές μη κερδοσκοπικές εταιρείες, κοινωφελή ιδρύματα του ν. 4182/2013 και κοινωφελή ιδρύματα που έχουν συσταθεί με ειδικό νόμο. Για την Κυπριακή Δημοκρατία, επιλέξιμοι υποψήφιοι φορείς υλοποίησης έργων και εταίροι είναι οι Οργανώσεις της Κοινωνίας των Πολιτών που εδρεύουν στην Κυπριακή Δημοκρατία και έχουν συσταθεί σύμφωνα με τον σχετικό Νόμο 104(I)/2017 και τις τροποποιήσεις του (μη κερδοσκοπικά σωματεία, ιδρύματα, ομοσπονδίες ή/και ενώσεις), τον περί Εταιρειών Νόμο (Κεφ. 113) (για μη κερδοσκοπικές εταιρίες) ή τον περί Αγαθοεργών Ιδρυμάτων Νόμο (Κεφ. 41).

**3) Είναι υποχρεωτική η σύμπραξη με έναν εταίρο;**

Μια οργάνωση μπορεί να υποβάλει είτε μόνη της αίτηση, ως φορέας υλοποίησης, στην ανοιχτή πρόσκληση είτε σε σύμπραξη με μια άλλη οργάνωση.

**4) Είναι εφικτή η συμμετοχή επαγγελματικού συνδέσμου στο πρόγραμμα με εταίρο κρατικό πανεπιστήμιο;**

Σύμφωνα με τις “Οδηγίες Υποβολής Αιτήσεων”, και συγκεκριμένα την Ενότητα 10.2.1, για αιτήσεις που υποβάλλονται στην Κυπριακή Δημοκρατία, επιλέξιμοι υποψήφιοι φορείς υλοποίησης έργων και εταίροι είναι αποκλειστικά οργανώσεις, οι οποίες έχουν συσταθεί σύμφωνα με τον σχετικό Νόμο 104(I)/2017 και τις τροποποιήσεις του (μη κερδοσκοπικά σωματεία, ιδρύματα, ομοσπονδίες ή/και ενώσεις), τον περί Εταιρειών Νόμο (Κεφ. 113) (για μη κερδοσκοπικές εταιρίες) ή τον περί Αγαθοεργών Ιδρυμάτων Νόμο (Κεφ. 41). Για αιτήσεις που υποβάλλονται στην Ελλάδα, επιλέξιμοι υποψήφιοι φορείς υλοποίησης έργων και εταίροι είναι οι ακόλουθες Οργανώσεις της Κοινωνίας των Πολιτών, όπως ορίζονται στον σχετικό Νόμο 4873/2021: σωματεία, αστικές μη κερδοσκοπικές εταιρείες, κοινωφελή ιδρύματα του ν. 4182/2013 και κοινωφελή ιδρύματα που έχουν συσταθεί με ειδικό νόμο.   Επαγγελματικοί σύνδεσμοι ή άλλοι οργανισμοί, οι οποίοι έχουν συσταθεί στη βάση άλλων νομοθεσιών, δεν πληρούν τα κριτήρια επιλεξιμότητας. (Βλπ. σχετικά και ερώτηση 2 στην εν λόγω ενότητα “Επιλέξιμοι Φορείς Υλοποίησης Έργων και Επιλέξιμοι Εταίροι”).

**Συνεργασίες**

**1) Οι άτυπα συνεργαζόμενοι φορείς θα μπορούν να λάβουν κάποιο είδος χρηματοδότησης, και σε ποιο σημείο της αίτησης θα αναφέρονται;**

Άτυπες συνεργασίες μπορούν να αναπτυχθούν για την υλοποίηση του έργου. Ωστόσο για να θεωρηθεί ότι το έργο υλοποιείται από κοινού με εταίρο, ο εταίρος του έργου πρέπει να μοιράζεται έναν κοινό στόχο, να συνεισφέρει ενεργά στην υλοποίηση των στόχων του έργου, όπως αυτοί προσδιορίζονται στην αίτηση, και να συμμετέχει στον οικονομικό προϋπολογισμό του έργου. Ως εκ τούτου οι άτυπα συνεργαζόμενοι φορείς δε δύνανται να λάβουν κάποιο είδος χρηματοδότησης από το Πρόγραμμα. Η συνεισφορά τους μπορεί να αναφερθεί εντός της αίτησης στην ενότητα “Περιγραφή έργου” στις ερωτήσεις που αφορούν τις άτυπες συνεργασίες.

**2) Θα πρέπει ο άτυπα συνεργαζόμενος φορέας να έχει συσταθεί εντός 12 μηνών;**

Δεν υπάρχουν κριτήρια επιλεξιμότητας για τους άτυπα συνεργαζόμενους φορείς και δεν υπάγονται στους περιορισμούς που ισχύουν για τον φορέα υλοποίησης και τον εταίρο.

**3) Μπορούμε να υποβάλλουμε αίτηση με έναν φορέα και εταίρο, καθώς και ένα συνεργαζόμενο φορέα****;**

Κάθε αίτηση μπορεί να περιλαμβάνει έναν υποψήφιο φορέα υλοποίησης ή έναν υποψήφιο φορέα υλοποίησης και **έναν μόνο** εταίρο. Υπενθυμίζεται ότι επιλέξιμοι υποψήφιοι φορείς υλοποίησης και εταίροι έργων είναι οι Οργανώσεις της Κοινωνίας των Πολιτών (ΟΚοιΠ) με νομική υπόσταση στην Ελλάδα και στην Κυπριακή Δημοκρατία, οι οποίες εμπίπτουν στον ορισμό που αναφέρεται στις Οδηγίες Υποβολής Προτάσεων και συγκεκριμένα στην Ενότητα 10.2.1. Επιλέξιμοι Φορείς Υλοποίησης Έργων και Επιλέξιμοι Εταίροι. Άτυπες συνεργασίες μπορούν να αναπτυχθούν για την υλοποίηση του έργου και στις ως άνω δύο περιπτώσεις (με την ύπαρξη ή μη ενός εταίρου).

**4) Μπορεί η έδρα του εταίρου μας να είναι σε απομακρυσμένη περιοχή, ενώ ο φορέας μας έχει έδρα στην Αθήνα;**

Για να είναι επιλέξιμοι, οι υποψήφιοι φορείς υλοποίησης έργων και οι εταίροι τους θα πρέπει να έχουν έδρα στην Ελλάδα για αιτήσεις που υποβάλλονται από την Ελλάδα και στην Κυπριακή Δημοκρατία για αιτήσεις που υποβάλλονται από την Κυπριακή Δημοκρατία.

**Επιλέξιμοι τύποι δράσεων-Πακέτα Εργασίας (Work Packages)**

**1) Μπορώ να συνδέσω μία δράση με παραπάνω από έναν (1) δείκτη αποτελέσματος;**

Σύμφωνα με τις “Οδηγίες Υποβολής Αιτήσεων” και την ενότητα 6.3, κάθε δράση θα πρέπει να συνδέεται με τουλάχιστον έναν (1) προκαθορισμένο δείκτη αποτελέσματος και τουλάχιστον ένα (1) παραδοτέο. Επομένως, μία δράση δύναται να συνδέεται και με παραπάνω του ενός δείκτη αποτελέσματος.

**2) Σχετικά με την 2η θεματική (Πρόληψη & Καταπολέμηση της Βίας κατά των Παιδιών), ο προκαθορισμένος τύπος δράσης που αφορά την διεξαγωγή ερευνών και αναλύσεων με στόχο την ενημέρωση για τη χάραξη πολιτικής σε ευρωπαϊκό και εθνικό επίπεδο, καλύπτει και το τοπικό επίπεδο (π.χ. σε επίπεδο δήμων;);**

Ναι, καλύπτει και σε τοπικό επίπεδο μεταξύ δήμων.

**3) Ο περιορισμός των 6 δράσεων, αφορά υπο-δράσεις κάτω από κάθε προκαθορισμένο τύπο;**

Ο περιορισμός των 6 δράσεων αφορά το κάθε Πακέτο Εργασίας. Οι οργανώσεις θα πρέπει να εισάγουν το μέγιστο 6 δράσεις σε κάθε Πακέτο Εργασίας. Οι δράσεις αυτές μπορούν να εμπίπτουν μόνο σε ένα ή και σε παραπάνω προκαθορισμένους τύπους δράσεων.

**4) Θα μπορούσατε να μας δώσετε ένα παράδειγμα δράσης για το Πακέτο Εργασίας 1 – Διαχείριση Έργου;**

Μια δράση διαχείρισης έργου μπορεί να είναι οι συναντήσεις της ομάδας έργου. Αφού εισάγετε και περιγράψετε την δράση σας (ότι π.χ. θα γίνουν 6 συναντήσεις συνολικά κατά τη διάρκεια του έργου κλπ.), τότε θα πρέπει να συνδέσετε τη δράση με ένα παραδοτέο, που στη συγκεκριμένη περίπτωση θα μπορούσαν να είναι τα Πρακτικά των συναντήσεων.

**5) Είναι επιλέξιμες οι δράσεις που αφορούν την ανάπτυξη ικανοτήτων της ίδιας της οργάνωσης;**

Στο συγκεκριμένο πρόγραμμα, υπάρχουν προκαθορισμένοι τύποι δράσεων ανά θεματική. Οι προτεινόμενες δράσεις από τους υποψήφιους φορείς υλοποίησης έργων για να είναι επιλέξιμες θα πρέπει να εμπίπτουν στους προκαθορισμένους τύπους δράσεων.

**6) Στην περίπτωση ανάπτυξης εκπαιδευτικών εργαστηρίων, ένα εργαστήριο το οποίο έχει ίδια θεματική και στόχο, αλλά υλοποιείται σε 3 διαφορετικές πόλεις, θα πρέπει να περιγραφεί ως 1 δράση;**

Εφόσον το εργαστήριο υλοποιείται με την ίδια θεματική και στόχο σε 3 διαφορετικές πόλεις, προτείνεται να εισαχθεί ως μία δράση στην αίτηση και στο πεδίο της περιγραφής της δράσης να γίνει αναλυτική αναφορά για την υλοποίησή της.

**7) Ως υποψήφιος φορέας υλοποίησης, σκοπεύουμε να υλοποιήσουμε μία εκπαίδευση των μελών της ομάδας έργου και των συνεργατιδών/ών μας, στα πλαίσια του έργου, στο Πακέτο Εργασίας 1 – Διαχείριση Έργου αλλά αυτή η δράση δεν φαίνεται να συνδέεται απαραίτητα με κάποιο παραδοτέο.**

Κάθε δράση θα πρέπει να συνδέεται με τουλάχιστον ένα (1) παραδοτέο. Στη συγκεκριμένη περίπτωση, το παραδοτέο θα μπορούσε να είναι για παράδειγμα το παρουσιολόγιο της εκπαίδευσης, η παρουσίαση της εκπαίδευσης (π.χ. PowerPoint), το εγχειρίδιο της εκπαίδευσης, κ.ά. Σημειώνουμε, ότι σύμφωνα με τις Οδηγίες Υποβολής Αιτήσεων και συγκεκριμένα την Ενότητα 6.2. Πακέτο Εργασίας 1 – Διαχείριση Έργου, οι υποψήφιες οργανώσεις θα πρέπει να συμπεριλάβουν το μέγιστο έξι (6) δράσεις. Στην περίπτωση που ο αριθμός των δράσεων είναι μεγαλύτερος του έξι (6), οι φορείς θα πρέπει να ομαδοποιήσουν ομοειδείς δράσεις ώστε ο μέγιστος αριθμός των δράσεων να μην υπερβαίνει τις έξι (6).

**8) Στο Πακέτο εργασίας 1 στις οδηγίες δεν αναφέρονται συγκεκριμένοι δείκτες ή τύπος δράσης. Τι συμπληρώνουμε στην αίτηση; (Νέα ερώτηση)**

Στο εν λόγω Πακέτο Εργασίας 1, δεν υπάρχουν προκαθορισμένοι τύποι δράσεων και δείκτες. Σας παραπέμπουμε στο έντυπο "Οδηγίες Υποβολής Αιτήσεων", το οποίο βρίσκεται διαθέσιμο στην ιστοσελίδα του προγράμματος, και συγκεκριμένα στην ενότητα 6.2. Πακέτο Εργασίας 1 – Διαχείριση Έργου.

**9) Στο Πακέτο εργασίας 2 & 3, ενώ αναφέρεται οι Δείκτης Αποτελέσματος Δράσης, δεν μας είναι ξεκάθαρο αν θα πρέπει να το αποτυπώσουμε αριθμητικά ή απλώς αναφέρουμε το κείμενο όπως στις οδηγίες. (Νέα ερώτηση)**

Για τα Πακέτα Εργασίας 2 & 3, αφού επιλέξετε τον Δείκτη Αποτελέσματος της δράσης σας (μέσα από την λίστα των προκαθορισμένων Δεικτών Αποτελέσματος), θα πρέπει να ορίσετε μία τιμή-στόχο, η οποία θα πρέπει υποχρεωτικά να αποτυπωθεί αριθμητικά με νούμερο. Στο πεδίο αυτό της αίτησης δεν θα σας αφήσει και το σύστημα να πληκτρολογήσετε κάποιο κείμενο, καθώς λαμβάνει μόνο αριθμητικές τιμές. Μπορείτε να βρείτε αναλυτικές πληροφορίες στις ενότητες 6.3. και 6.4. του εντύπου "Οδηγίες Υποβολής Αιτήσεων".

**10) Η εν λόγω ερώτηση είναι σε συνέχεια ή συνδέεται με την ερώτηση 7, της κατηγορίας Επιλέξιμοι τύποι δράσεων - πακέτα εργασίας από τις Συχνές Ερωτήσεις. Κάθε σεμινάριο/εκπαίδευση των μελών της ομάδας του οργανισμού που υλοποιεί το έργο, η οποία θα πραγματοποιηθεί στα πλαίσια του έργου και στη συνέχεια θα αξιοποιηθεί, πάλι στα πλαίσια του έργου, στην παροχή υπηρεσιών από αυτά τα μέλη της ομάδας στην ομάδα στόχο, εντάσσεται στο Πακέτο Εργασίας 1 ή το Πακέτο Εργασίας 2; (Νέα ερώτηση)**

Η αρχική εκπαίδευση των μελών της ομάδας έργου δύναται να ενταχθεί είτε στο Πακέτο Εργασίας 1 είτε να ενταχθεί σε έναν από τους προκαθορισμένους τύπους δράσεων στο Πακέτο Εργασίας 2, ενώ οι δράσεις που αφορούν τις παρεχόμενες υπηρεσίες προς την ομάδα στόχο εμπίπτουν στο Πακέτο Εργασίας 2.

**Διαδικασία Επιλογής Έργων**

**1) Αναφορικά με τα ποσοστά για τα επιχορηγούμενα έργα (70% & 20%), σε τι αναφέρονται ακριβώς;**

Η Επιτροπή Επιλογής θα διασφαλίσει ότι τουλάχιστον το 70% των επιλεγμένων έργων που θα επιχορηγηθούν κάτω από την 1η θεματική/αποτέλεσμα «Πρόληψη και Καταπολέμηση της Έμφυλης Βίας» θα έχουν ως κύρια ομάδα-στόχο τις γυναίκες και ότι τουλάχιστον το 20% των επιχορηγούμενων έργων που θα επιχορηγηθούν μέσω της ανοιχτής πρόσκλησης θα αφορούν την 2η θεματική/αποτέλεσμα «Πρόληψη και Καταπολέμηση της Βίας κατά των Παιδιών».

**2) Το κριτήριο 4 (Υποψήφιος φορέας υλοποίησης ή/και εταίρος είναι οργανώσεις βάσης (grassroots), μικρές οργανώσεις ή οργανώσεις σε απομακρυσμένες και αγροτικές περιοχές) αφορά μόνο την έδρα της οργάνωσης ή και τις περιοχές που θα υλοποιηθούν οι δράσεις;**

Σύμφωνα με τις “Οδηγίες Υποβολής Αιτήσεων”, στα κριτήρια αξιολόγησης δίδονται δέκα (10) βαθμοί σε Οργανώσεις της Κοινωνίας των Πολιτών που εδρεύουν σε αγροτικές ή / και απομακρυσμένες περιοχές.

**3) Θα πρέπει μία οργάνωση, είτε ο φορέας υλοποίησης, είτε ο εταίρος, να πληροί και τις 3 κατηγορίες (grassoroots, μικρή, σε αγροτική ή/και απομακρυσμένη περιοχή) του κριτηρίου 4 για να λάβει τους 10 βαθμούς;**

Αρκεί, είτε ο φορέας υλοποίησης, είτε ο εταίρος να εμπίπτει σε μία από τις τρεις κατηγορίες προκειμένου να πληροί το κριτήριο 4 και να λάβει τους 10 βαθμούς.

**4) Πώς ακριβώς πριμοδοτούνται οι συμπράξεις και συνεργασίες μέσω των κριτηρίων αξιολόγησης της αίτησης;**

Οι συμπράξεις και οι συνεργασίες αξιολογούνται τόσο στην ενότητα της αίτησης “Συνεργασία και κατανομή ρόλων” όσο και οριζόντια μέσα στην αίτηση, καθώς καθορίζουν την ποιότητα της πρότασης και τα παραγόμενα αποτελέσματα του προτεινόμενου έργου. Να τονιστεί ότι δεν αξιολογείται η ύπαρξη μόνο συμπράξεων και συνεργασιών, αλλά και η ποιότητα/χρησιμότητα αυτών.

**5) Αν μία οργάνωση έχει έδρα π.χ. στην Αθήνα, αλλά παραρτήματα σε άλλες περιοχές στην Ελλάδα. Σε αυτήν την περίπτωση, θα μπορεί να λάβει τους 10 βαθμούς του κριτηρίου 4;**

Εφόσον πρόκειται για την ίδια οργάνωση και με το ίδιο καταστατικό, δεν πληροί το κριτήριο της έδρας σε αγροτική ή/και απομακρυσμένη περιοχή (εφόσον η έδρα είναι στην Αθήνα).

**6) Αναφορικά με τα κριτήρια επιλεξιμότητας και την διάρκεια των έργων, πριμοδοτούνται τα έργα που θα είναι μεταξύ 6 με 12 μήνες;**

Η διάρκεια των έργων αποτελεί κριτήριο επιλεξιμότητας της αίτησης, και όχι αξιολόγησης. Για να είναι επιλέξιμα, συνεπώς, τα έργα πρέπει να έχουν ελάχιστη διάρκεια 6 μήνες και μέγιστη διάρκεια 12 μήνες.

**7) Ποια άτομα ορίζονται ως παιδιά στο πλαίσιο του Προγράμματος PREVENT;**

Στο πλαίσιο του Προγράμματος PREVENT, και όπως ορίζει η Σύμβαση των Ηνωμένων Εθνών για τα Δικαιώματα του Παιδιού (UNCRC), καθώς και η νομοθεσία στην Ελλάδα και στην Κύπρο, ως παιδί θεωρείται κάθε ανθρώπινο ον μικρότερο των δεκαοκτώ (18) ετών, ανεξαρτήτως φύλου, προέλευσης, θρησκείας, αναπηρίας.

**8) Για ποια έργα θα απαιτηθεί η υποβολή Πολιτικής Παιδικής Προστασίας και τι θα πρέπει να περιέχει;**

Κατά το στάδιο υποβολής της αίτησης, οι οργανώσεις (τόσο οι φορείς υλοποίησης όσο και οι τυχόν εταίροι) των οποίων τα προτεινόμενα έργα συμπεριλαμβάνουν δράσεις που έχουν άμεση επαφή με παιδιά, απαιτείται να υποβάλουν υποχρεωτικά την ισχύουσα Πολιτική Παιδικής Προστασίας που έχουν θεσπίσει.

Η Πολιτική Παιδικής Προστασίας θα πρέπει να καλύπτει τους τέσσερις (4) τομείς/πυλώνες που περιγράφονται στα [πρότυπα ασφάλειας για την προστασία των παιδιών («Keeping Children Safe Child Safeguarding»).](https://www.keepingchildrensafe.global/wp-content/uploads/2023/09/KCS-CS-Standards-ENG-200218.pdf) Μπορείτε να βρείτε αναλυτικές πληροφορίες για την Πολιτική Παιδικής Προστασίας στην ενότητα 8 των Οδηγιών Υποβολής Αιτήσεων, καθώς και να συμβουλευτείτε το υλικό της εκπαίδευσης από το εκπαιδευτικό σεμινάριο που διοργανώθηκε στις 7 Ιουλίου 2024 από το Social Dynamo του Ιδρύματος Μποδοσάκη σε συνεργασία με το Ινστιτούτο Υγείας του Παιδιού, για τη συγγραφή και ανάπτυξη Πολιτικής Παιδικής Προστασίας, το οποίο βρίσκεται διαθέσιμο [εδώ, στην ενότητα Εξεύρεση Πόρων (Fundraising)](https://www.ngodynamo.gr/?lang=el).

**9) Στα κριτήρια αξιολόγησης 5 όπου η μέγιστη βαθμολογία είναι δέκα (10) βαθμοί, πότε δίνονται οι 10 (δέκα) βαθμοί; Είναι μέχρι πέντε(5) βαθμοί για συμπράξεις και μέχρι πέντε (5) για συνεργασίες ή μια αίτηση μπορεί να λάβει τη μέγιστη βαθμολογία, δηλ. δέκα (10) βαθμούς βάσει των άτυπων συνεργασιών, για παράδειγμα.**

Στο κριτήριο «Συμπράξεις και συνεργασίες»  αξιολογείται η ύπαρξη ή μη εταίρου για την υλοποίηση ενός έργου καθώς και η ύπαρξη άτυπων συνεργασιών. Για τη βαθμολόγηση του συγκεκριμένου κριτηρίου θα εξεταστεί η ποιότητα των συνεργασιών (εφόσον υπάρχουν) είτε με εταίρο είτε άτυπων συνεργασιών και η προστιθέμενη αξία τους για την επιτυχή υλοποίηση του έργου. Οι υποψήφιοι φορείς υλοποίησης έργων καλούνται να συμπληρώσουν τα αντίστοιχα πεδία  της αίτησης αιτιολογώντας την απάντησή τους.

**10) Στην ανοιχτή πρόσκληση αναφέρεται ότι: «*Οι κύριες/-οι ωφελούμενες/-οι του προγράμματος μέσω της επιχορήγησης των ΟΚοιΠ θα είναι θύματα και μάρτυρες έμφυλης βίας (ιδιαίτερα γυναίκες και κορίτσια), παιδιά θύματα και μάρτυρες βίας, επαγγελματίες πρώτης γραμμής και ΟΚοιΠ στην Ελλάδα και στην Κύπρο. Το πρόγραμμα θα ωφελήσει επίσης υπεύθυνες/-ους χάραξης πολιτικής, σε εθνικό και ευρωπαϊκό επίπεδο, τα μέσα ενημέρωσης, το ευρύ κοινό και τις εθνικές αρχές.*» Αυτό σημαίνει ότι μια πρόταση που στοχεύει στην πρόληψη της έμφυλης βίας μέσα από εκπαιδευτικά προγράμματα που απευθύνονται σε παιδιά και δράσεις ενημέρωσης και ευαισθητοποίησης της τοπικής κοινωνίας (όπου δεν είναι προϋπόθεση οι συμμετέχουσες και οι συμμετέχοντες να είναι θύματα ή μάρτυρες έμφυλης βίας) δεν είναι επιλέξιμη; (Νέα ερώτηση)**

Εφόσον η δράση εντάσσεται σε έναν από τους προκαθορισμένους τύπους δράσεων που προβλέπονται ανά θεματική, θεωρείται επιλέξιμη. Η ομάδα-στόχος της δράσης μπορεί φυσικά να είναι το γενικό κοινό ή κάποια άλλη πληθυσμιακή ομάδα, θα πρέπει έπειτα όμως να επιλέξετε και τον κατάλληλο δείκτη αποτελέσματος.

**11) Μπορούμε να δούμε κάπου τα πεδία που θα χρειαστεί να συμπληρώσουμε στην ηλεκτρονική αίτηση; (Νέα ερώτηση)**

Στην ιστοσελίδα του προγράμματος PREVENT, υπάρχει διαθέσιμη προεπισκόπηση της [[**αίτησης**](https://www.bodossaki.gr/wp-content/uploads/2024/06/PREVENT_%CE%A0%CF%81%CE%BF%CE%B5%CF%80%CE%B9%CF%83%CE%BA%CF%8C%CF%80%CE%B7%CF%83%CE%B7-%CE%91%CE%AF%CF%84%CE%B7%CF%83%CE%B7%CF%82-1.pdf)](https://www.bodossaki.gr/wp-content/uploads/2024/06/PREVENT_%CE%A0%CF%81%CE%BF%CE%B5%CF%80%CE%B9%CF%83%CE%BA%CF%8C%CF%80%CE%B7%CF%83%CE%B7-%CE%91%CE%AF%CF%84%CE%B7%CF%83%CE%B7%CF%82-1.pdf).

**12) Στον κατάλογο των υποστηρικτικών εγγράφων (Οδηγίες υποβολής αιτήσεων, σελ.21), στο 4 στην περίπτωση που η οργάνωση δεν ελέγχεται από ανεξάρτητη ελεγκτική εταιρεία, θα έπρεπε να υπάρχει ένα διαζευκτικό ή ανάμεσα στα δύο πρώτα bullet points ή απαιτούνται όσα αναφέρονται και στα δύο; Αν δηλαδή η οργάνωση έχει απλογραφικά βιβλία, είναι επαρκή τα έντυπα Ν και Ε3 (έτη 2022 και 2023) και τα αντίστοιχα βιβλία εσόδων-εξόδων και δεν χρειάζεται και το έγγραφο οικονομικού απολογισμού υπογεγραμμένο από τη/το νόμιμο εκπρόσωπο και τη/το λογιστή;** **(Νέα ερώτηση)**

Σύμφωνα με τις Οδηγίες Υποβολής Αιτήσεων (ανανέωση 19.09.2024) και συγκεκριμένα την ενότητα 12. Διαδικασία Υποβολής Αιτήσεων, στη σελίδα 21, εφόσον η οργάνωση δεν ελέγχεται από ανεξάρτητη ελεγκτική εταιρεία, απαιτείται οικονομικός απολογισμός, υπογραμμένος από την/τον νόμιμη/-ο εκπρόσωπο της οργάνωσης και πιστοποιημένη/-ο λογίστρια/-ιστή, το έντυπο Ν (δήλωση φορολογίας εισοδήματος) και το έντυπο Ε3 για τα εν λόγω φορολογικά έτη (2022 & 2023).

Εάν η οργάνωση δεν διαθέτει οικονομικό απολογισμό και διαθέτει απλογραφικά βιβλία, τότε απαιτείται να προσκομισθούν: (α) το Βιβλίο εσόδων-εξόδων, (β) το έντυπο Ν (δήλωση φορολογίας εισοδήματος) και (γ) το έντυπο Ε3 για τα εν λόγω φορολογικά έτη (2022 & 2023).

Εάν η οργάνωση δεν διαθέτει οικονομικό απολογισμό και διαθέτει διπλογραφικά βιβλία, τότε απαιτείται να προσκομισθούν: (α) το Ισοζύγιο που να περιλαμβάνει όλους τους αναλυτικούς λογαριασμούς εσόδων-εξόδων, (β) το έντυπο Ν (δήλωση φορολογίας εισοδήματος) και (γ) το έντυπο Ε3 για τα εν λόγω φορολογικά έτη (2022 & 2023) .

**13) Στην ερώτηση "Αν η οργάνωσή σας εμπίπτει σε τουλάχιστον μία από τις τρεις (3) παραπάνω επιλογές, παρακαλώ αιτιολογήστε την απάντησή σας βάσει του σχετικού ορισμού που έχει τεθεί στο πλαίσιο της συγκεκριμένης ανοιχτής πρόσκλησης", σε τι ακριβώς θα αναφέρεται η απάντηση; χρειάζεται απλώς να αναφέρουμε ο,τι γράφουν τα guidelines που προγράμματος δηλαδή τα παρακάτω «Ο ετήσιος κύκλος εργασιών για τα δύο τελευταία φορολογικά έτη (2022-2023) είναι κάτω του ορίου των 40,000 ευρώ, όπως ορίζονται οι μικρές οργανώσεις σύμφωνα με τις προϋποθέσεις του προγράμματος» ή πρέπει να απαντήσουμε κάτι άλλο; (Νέα ερώτηση)**

Στη συγκεκριμένη ερώτηση θα πρέπει να αιτιολογήσετε γιατί η οργάνωση εμπίπτει σε κάποια/-ες από αυτές τις κατηγορίες, με βάση τους ορισμούς που παρέχονται στις «Οδηγίες Υποβολής Αιτήσεων», για το τι είναι μία οργάνωση βάσης (grassroots), μία μικρή ΟΚοιΠ και μία ΟΚοιΠ σε απομακρυσμένες ή/και αγροτικές περιοχές για τους σκοπούς του παρόντος προγράμματος.

**Τελευταία ενημέρωση:** **19 Σεπτεμβρίου 2024**



Με τη χρηματοδότηση της Ευρωπαϊκής Ένωσης. Οι απόψεις και οι γνώμες που διατυπώνονται εκφράζουν αποκλειστικά τις απόψεις των συντακτών και δεν αντιπροσωπεύουν κατ’ ανάγκη τις απόψεις της Ευρωπαϊκής Ένωσης ή της Ευρωπαϊκής Επιτροπής. Η Ευρωπαϊκή Ένωση και η Ευρωπαϊκή Επιτροπή δεν μπορούν να θεωρηθούν υπεύθυνοι για τις εκφραζόμενες απόψεις.